Title: L'aigua
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

L’aigua

L'aigua de fonts, tolls i gorgs, del mar, així com la rosada de la matinada de la nit de Sant Joan, es creu que són portadores de bona ventura i sort. Els textos que teniu a continuació ens expliquen algunes de les pràctiques o creences relacionades amb l'aigua i la nit de Sant Joan.

"Són moltes les poblacions costaneres que celebren la Nit de Sant Joan a la platja. Els seus habitants hi van a sopar amb les colles d'amics i familiars, encenen petites fogueres i prenen un bany al mar tot esperant veure ballar el Sol per l'horitzó. El costum prové de la creença, molt estesa, que aquesta nit l'aigua en general i la del mar en particular té propietats i que qui es pren un bany a la platja en tocar les dotze, conservarà la salut del cos, molt especialment la de la pell. El refrany "Bany de Sant Joan, salut per a tot l'any" és un recordatori d'aquesta cita anyal. En aquelles poblacions no costaneres que tenen els rius sans, també és tradició anar-hi a fer un bany, així com beure aigua de fonts i pous naturals." Festes.org

“Una altra meravella d’aquesta nit és la virtut fecundant de les aigües: les fades, encantades, dones d’aigua i altres genis de lloc de fonts, estanys i rius, i les sirenes de la mar, recobren els seus poders com a deïtats generatrius de la natura. Per això, rentar-se amb l’aigua de tres, set o nou fonts, banyar-se al mar al punt de la mitjanit, guareix de molts mals i proporciona joventut i bellesa, com també la rosada del matí de Sant Joan: rebolcar-se en l’herba humida de rosada porta salut i sort.” Joan Soler i Amigó. Cultura Popular Tradicional

En el fitxer L'aigua i els sortilegis de la nit de Sant Joan , del dossier LA PORTA DE L'ESTIU, elaborat pel CERCUP i publicat per l'obra social de la Caixa de Barcelona, hi trobareu altres costums i creences relacionats amb l'aigua i la sort propis d'aquesta nit.

La tasca que us pertoca fer és redactar un text que expliqui les propietats i virtuts que segons les creences populars tenia o té l'aigua la nit de Sant Joan. Cal trametre el fitxer abans de la propera classe.