Title: Estiu festiu
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

Acabament del curs. Alliberament de classes, exàmens, treballs...

Per a vosaltres inici d’un llarg temps de vacances, les més llargues de l’any. Per la majoria llargues estones a la piscina, a la platja, d’excursió a la muntanya o de viatge amb els pares. Temps de mandrejar els matins, de trobar-se amb la colla, però també, perquè no reconèixer-ho, d’estones d’avorriment i de no saber massa que fer. Potser hi haurà qui experimentarà els primers contactes amb el món del treball

A nivell festiu, revetlla de Sant Joan i, com diu el títol, pròleg de les festes majors. L’estiu és també l’estació més festiva de l’any, començant com ja hem vist amb la revetlla de Sant Joan, continuant amb la festa major a la majoria de pobles, viles, barris i ciutats, però també amb un bon nombre de festivals i concerts musicals. Encara hi podem afegir diversitat d’actes com festes de feines o antics oficis, com segar i batre o la baixada de raiers, per posar dos exemples, diversitat de concursos, des de focs d’artifici fins a baixades d’andròmines, però també gran quantitat d’aplecs a moltes de les nombroses ermites del nostre país.

Molt possiblement que qualsevol de vosaltres té en el record moments festius viscuts en anys anteriors. Abans d'acabar i d'acord amb el vostre professorat volem proposar-vos dues tasques d'estiu, amb la intenció que n'escolliu, almenys una. Les dues no pretenen altra cosa que ajudar-vos a viure i conèixer més intensament alguna de les activitats festives en què participareu, al mateix temps que donar-les a conèixer a la resta de companys i companyes de la classe:

- La primera proposta és un fòrum per expressar-hi i compartir-hi les vostres experiències.
- La segona és un petit treball de recerca, una petita investigació, sobre alguns dels elements més tradicionals de les festes majors o altres manifestacions festives de l'estiu.