Title: Els elements de la festa
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els elements de la festa

La festa de Sant Joan té un gruix de continguts o d’elements que la conformen i que la converteixen en una de les festes amb major riquesa màgica i simbòlica del nostre calendari.

- D’aquests, el foc n’és el més significatiu. Esdevé la representació simbòlica del sol. És, a més, la fi d’un cicle, d’un període, que el poble representa amb la crema a les fogueres de tot allò vell, caduc i inservible. És un moment de renovació.

- Les aigües, i sobretot la rosada de la matinada d’aquesta màgica nit. Contalles i creences populars els atribuïen, aquesta nit, poders especials i fins i tot amb virtuts curatives.

- Hi ha també la creença que moltes plantes, sobretot les emprades en la medecina popular, calia collir-les durant aquesta nit si es volia assegurar el seu poder curatiu.

- Nit de bruixes i altres éssers misteriosos, com les encantades i els follets, que transiten lliurement, tot i que no és considerada nit de maleficis.

- O nit de guaricions i ordalies. Tal com diu Joan Soler i Amigó, “És una nit esotèrica en què es revela tot allò que és ocult: es poden descobrir tresors meravellosos i pedres de virtut, desxifrar misteris i secrets, endevinar el futur, atraure la fortuna i aconseguir l’amor.” Joan Soler i Amigó. Cultura Popular Tradicional.

- I evidentment, nit de revetlles.

És cert que, actualment, part d’aquests elements o s’han perdut o tenen una importància molt limitada, i més en tot el que fa referència a les creences i supersticions que l’envoltaven. Sovint la festa actual conserva les fogueres (i encara amb una considerable reducció o amb una excessiva supervisió institucional), les coques i no massa coses més, mentre que el ball ha esdevingut l’acte central i aglutinador. Malgrat tot, la presència del foc i en molts casos, encara que només sigui en el record, la presència de creences i supersticions fan que per a molta gent aquesta continuï essent la nit més màgica de l’any. De fet, de la revetlla de Sant Joan encara no és estrany trobar persones o llocs diversos de l’àmbit dels Països Catalans que popularment la coneix i anomena com la nit del foc o la nit de les bruixes.