Title: Himne dels focs de Sant Joan
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

El foc encès a la cima del Canigó simbolitza la unió dels països de parla catalana. De fet, des dels anys setanta, la diada de Sant Joan fou proclamada com la Diada Nacional dels Països Catalans. Com diu Joan Soler i Amigó, "Joan Maragall, de molt abans, ja havia expressat aquesta comunitat de llengua i de cultura que proclamaven els focs de Sant Joan".

Us proposem la lectura atenta i pausada del poema del gran poeta Joan Maragall.

HIMNE DELS FOCS DE SANT JOAN

Ja les podeu fer ben altes,

les fogueres d’aquest any:

cal que brillin lluny i es vegin

els focs d’aquest Sant Joan.

Cal que es vegin de València

de ponent i de llevant...

i en fareu també en la serra

perquè els vegin mes enllà.

Que la terra està revolta

sota els peus dels occitans,

i convé que se’n recordin

de l’antiga germandat.

Des que fou esquarterada

no s’havia vist pas mai

redreçar-se alhora els trossos

cadascú pel seu costat.

Miracle! gent d’Occitània

l’esperit d’Oc s’ha despertat!

Tots la passarem en vetlla

eixa nit de Sant Joan

Tots la passarem en vetlla

al costat dels focs més alts,

perquè es parlin uns amb altres

com llengües de l’Esperit Sant.

Parlaran de serra en serra

i de la més alta als plans...

Pirineu si resplendisses

tot encès de mar a mar,

remembrant els fills en vetlla

les memòries del passat

les finances del pervindre

i els misteris d’eix atzar

que fa que els fills d’una mare,

que els homes d’un sol parlar

tinguin els braços enlaire

tots alhora bracejant;

i el crit d’una sola llengua

s’alci dels llocs més distants

omplint els aires encesos

d’un clamor de Llibertat

Joan Maragall, 21 de juny de 1907