Title: Guia didàctica
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

El tema se centra en els elements festius més propis de la festa actual. Al mateix temps s'aprofita per donar a conèixer algunes de les manifestacions festives més característiques i tradicionals de la diada de Sant Joan.

Revetlles segures
- Fòrum. El que se'ls proposa és que opinin sobre les recomanacions que es fan sobre l'ús dels petards i altre material pirotècnic. No es tracta d'estar-hi d'acord, sinó d'opinar, però de manera argumentada.

La festa de Sant Joan
- Text que descriu els elements festius més característics de la nit màgica de Sant Joan i que serveix per animar-los a conèixer algunes de les manifestacions festives més interessants d'aquesta diada.

La Flama del Canigó. Una mica d'història
- Qüestionari. Treballa tant el simbolisme de la muntanya del Canigó com els orígens i la història de la Flama del Canigó, tradició que, tot i ser força recent, s'ha fet un lloc dins la festivitat de la nit de Sant Joan.

La Flama del Canigó. El meu article
- Tasca. Es proporcionen els enllaços per fer un article o reportatge relacionat amb la Flama del Canigó i que ha de tenir els següents apartats.
  - Explicar breument què és la Flama del Canigó. Història, organització, simbolisme...
  - La relació que té la Flama amb les fogueres de Sant Joan.
  - Explicar com arriba al vostre poble, vila o ciutat, quina ruta segueix. En el supòsit que no disposeu d'informació, trieu un poble, vila o ciutat del qual hi hagi informació en els enllaços que se us proporcionen.

La revetlla de Sant Joan
- Qüestionari que fa un breu recorregut pels elements més característics de la revetlla de Sant Joan: les fogueres, la pirotècnia, la coca i les begudes, la música i el ball i la diversitat de revetlles.

Les falles pirinenques
- Tasca. Es proposa la realització d'un reportatge amb format Word o Power Point sobre les falles pirinenques centrant-se bàsicament en les falles més populars i conegudes: Les falles d'Isil. Es proporcionen els enllaços corresponents.

Eth Haro de Lés
- Tasca. En aquest cas han de realitzar dues activitats diferents.
  - Fer una breu síntesi que expliqui pas a pas la festa d'Eth Haro de Lés. (Es proporcionen dos enllaços)
  - Escriure un guió que pugui servir com a text a qualsevol dels dos vídeos que hi troben enllaçats.

Altres propostes
- Canigó. 125 veus. Es proporciona l'enllaç d'quest projecte de la Fundació Jacint Verdaguer sobre el gran poema èpic del poeta.