Title: Guia didàctica
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

En aquest tema s'anima l'alumnat a conèixer i aprofundir sobre tot un seguit d'elements que durant molt temps han format part de la festa de Sant Joan i que de maneres diferents continuen presents en la nit màgica de Sant Joan. Es deixa, per al proper tema, el foc i en aquest s'aprofundeix sobre la importància de l'aigua, les plantes, les creences al voltant de nit d'ordalies i curacions i també nit de bruixes, fades i follets.

L'aigua
- Tasca. Se'ls proposa que redactin un text que expliqui les propietats i virtuts que segons les creences populars tenia o té l'aigua de la nit de Sant Joan. Se'ls proporciona una informació introductòria i un fitxer adequat a allò que se'ls demana.

El poder màgic de les herbes
- Es tracta de dos breus textos que parlen de les virtuts o poders màgics que tenen diferents herbes la nit de Sant Joan o com augmenten el seu poder diferents herbes remeieres collides aquesta nit.

Investigant el poder de les herbes
- Tasca. Es proposen tres tipus de tasques: Les dues primeres, destinades a conèixer les virtuts atribuïdes a cinc plantes diferents i a les propietats curatives també de cinc plantes. La tercera, destinada a fer una petita recerca amb gent gran al voltant de plantes remeieres. Es proposa que es distribueixi l'alumnat en tres grups, i segons el grup, individualment es realitza una de les tres tasques.

Nit de guaricions i ordalies
- Text que informa que la nit de Sant Joan és nit d'amor, d'endevinacions i d'ordalies. Durant molt de temps van existir un seguit de rituals que permetien saber el futur i altres que proporcionaven remeis per curar els mals més diversos. Eren costums i creences molt nombrosos i que variaven d'un lloc a l'altre. La majoria no només han caigut en desús sinó que cada cop costa més trobar gent que els conegui, tot i que alguns han pervingut en forma de joc.

La màgia o la curació
- Tasca. Se'ls proposa la lectura d'un text sobre una de les pràctiques de curacions de caire màgic, realitzada fins no fa pas massa temps, i se'ls demana que en donin la seva opinió.

Les ordalies
- Qüestionari. Partint de diferents exemples d'ordalies, el qüestionari s'orienta sobretot a fer-los reflexionar sobre aquests costums i creences.

Nit de bruixes i endevinaments
- Text que, com es diu a la presentació, ens recorda un bon conjunt de costums i creences, en bona part perduts i oblidats, però que donen fe de la gran riquesa tradicional que representen i que en alguns casos encara continuen donant aquest caire misteriós i màgic a aquesta nit.