Title: La festa de Sant Joan
Course: Sant Joan, el pròleg de les festes majors d'estiu (SECUNDÀRIA) - LA CULTURA POPULAR A L'ESCOLA. Les festes populars, materials digitals

La festa de Sant Joan

Parlar de la festa de Sant Joan és parlar de la nit de Sant Joan. Nit màgica per excel·lència, en què el foc esdevé l’element més emblemàtic, però com hem anat veient no l’únic. La celebració festiva actual conserva o rememora rituals, sorgits d’antigues creences, que ens demostren com la festa ha sobreviscut i s’ha renovat al llarg dels anys.

Sens dubte, les trobades de grups de familiars o d’amics i les actuals revetlles populars han esdevingut l’acte festiu que més caracteritza aquesta nit, revetlles que com el seu nom indica comencen a entrada de fosc amb les fogueres de pobles i ciutats, moltíssimes d'elles enceses amb la Flama del Canigó, però també amb les falles cremant que a molts pobles dels Pirineus es baixen de la muntanya fins al poble, amb la crema del tronc, anomenat haro, a la Vall d’Aran, l’encesa de les barraques a les Terres de l’Ebre o la Nit del Foc com se la coneix a Alacant, al País Valencià.

La festa, convertida en espectacle, sol anar acompanyada del brogit, els espetecs i figures lluminoses d’infinitats de petards que s’enlairen des dels jardins de les cases, des dels carrers i places, talment com si es tractés d’un castell de focs sense fi. S’endolceix amb la típica coca de fruites i pinyons, regada amb vins i caves, sovint en espais engalanats amb garlandes i fanalets. I, evidentment, tot ben animat amb música i balls que acompanyen la festa fins a la matinada, fins a la sortida del sol.

Com diu Jan Grau:

"Tant l'una com l'altra, encara que en uns moments concrets puguin ser de caire tradicional i es ballin com a ritual de la col.lectivitat, sempre és la música del moment la que motiva a la relació entre la gent. Són els ritmes de moda els que, des de l'acordionista o la cobla de tres quartans, han passat pel tocadiscs fins arribar als actuals reproductors de discos compactes, sense oblidar, naturalment, les orquestres i els conjunts."

En les activitats que teniu a continuació us animem a conèixer un xic més aquests elements festius propis de la nit de Sant Joan, però també algunes de les manifestacions festives més interessants d’aquesta diada.